b'\n_START_ARTICLE_\nHeograpiya\n_START_PARAGRAPH_\nAng heograpiya (mula sa  Griyego \xce\xb3\xce\xb5\xcf\x89\xce\xb3\xcf\x81\xce\xb1\xcf\x86\xce\xaf\xce\xb1, geographia, literal na kahulugan: "paglalarawan sa daigdig") ay isang larangan ng agham na pinag-aaralan ang mga lupain, katangian, naninirahan, at hindi karaniwang bagay sa Daigdig.  Ang unang tao na gumamit ng salitang Griyego na \xce\xb3\xce\xb5\xcf\x89\xce\xb3\xcf\x81\xce\xb1\xcf\x86\xce\xaf\xce\xb1 ay si Eratosthenes (276\xe2\x80\x93194 BC). Sinasakop ng heograpiya ang lahat ng disiplina na sinisikap na unawain ang Daigdig at mga tao nito pati na rin ang likas pagkakumplikado nito.  Hindi lamang ang mga bagay nito ang pinag-aaralan, ngunit gayon din kung papaano ang mga ito ay nagbago at lumitaw._NEWLINE_Kadalasang binibigyan ng kahulugan ang heograpiya sa dalawang sangay: heograpiyang pantao at heograpiyang pisikal. May kinalaman ang heograpiyang pantao sa pag-aaral ng tao at ang kanilang mga pamayanan, kalinangan, ekonomiya, at pakikipag-ugnayan nila sa kalikasan sa pamamagitan ng pag-aaral ng kanilang kabuuang ugnayan sa nasasakupan at lugar.  Samantalang ang heograpiyang pisikal ay may kinalaman sa pag-aaral ng proseso at disenyo sa kalikasan katulad ng atmospera, hidrospera, biyospera, at heospera.'